DNS-uitslae bekend van slagoffer wie se vleis geëet isArgieffoto Dit is dié week bevestig dat ŉ hand en deel van ŉ been wat deur ŉ man by die Estcourt-polisiestasie aangebring is die oorskot van Zanele Hlatshwayo (25) was. Hy het gekla dat hy “moeg is om mensvleis te eet”. Maroela Media het vroeër berig kol. Thembeka Mbhele kon nie berigte bevestig dat die deel van die been en hand wat aan die polisie oorhandig is dié van Zanele Hlatshwayo (25) is nie. Hlatshwayo is volgens die berigte verkrag, vermoor en toe geëet. “Wat ek wel kan bevestig, is dat daar DNS-monsters [van die ledemate] geneem en dit vir DNS-toetse gestuur is.” “Ons het die gemeenskap gevra dat mense met vermiste familielede na vore moet kom. Die uitslae van die DNS-toetse is dié week beskikbaar gemaak en dit was toe Hlatshwayo. Haar gesin is onmiddellik in kennis gestel,” het Mbhele gesê. Mbhele het ook verder bevestig die man wat in Augustus na die polisiestasie gekom het, was ŉ tradisionele geneser. Volgens mediaberigte is die mensvleis glo in opdrag van hom geëet. Vyf mans is daarna in hegtenis geneem en het vroeër in die Estcourt-landdroshof verskyn. Die verdagtes is Khayelihle Lamula, Nino Mbatha, Sthembiso Sithole, Lindokuhle Masondo en Lungisani Magubane. Natasha Kara, provinsiale woordvoerder van die Nasionale Vervolgingsgesag (NVG), het aan Maroela Media bevestig die verdagtes het op aanklagte van moord en sameswering om moord te pleeg verskyn. “Aanklagte van die besit van menslike oorskot kan moontlik bygevoeg word wanneer die ondersoek afgehandel is,” het Kara gesê. Mbhele het nou laat hoor hulle word wel ook aangekla van die besit van menslike oorskot. Die saak is tot 28 September uitgestel vir nadere ondersoek.